runetrust/blame-folketinget-dk huggingface dataset:
Sólbjørg Jakobsen (LA), 2025-10-09:
Mange tak, og tak for den gode tale –
jeg nåede ikke at høre starten, men jeg er sikker på, at den også var rigtig god.
Jeg vil også gerne indlede med at takke for det gode samarbejde, som både har resulteret i fælles udspil og kronikker, men også de her 50 forslag, som vi fremlagde ved det borgerlige konvent.
Det er jo mange forslag, og jeg synes, at der er nogle af dem, som ikke har fået lige så meget opmærksomhed som andre, og jeg ved, at i Konservative kerer I jer rigtig meget om vores veteraner.
Så vil du ikke sætte lidt flere ord på den her udvidelse af veterankortet?
Mona Juul (KF), 2025-10-09:
Tak for spørgsmålet, og også tak i forhold til den gode plads, vi har hernede.
Vi har mange gode snakke hernede.
Jamen vi tygger på det, og vi tænker selvfølgelig, at vi jo til enhver tid møder op til en forhandling, vi bliver inviteret til.
Jan E. Jørgensen (V), 2025-10-09:
Eksempelvis fik vi jo ikke afskaffet alle punktafgifter med det, vi har lagt frem, og der er jo flere punktafgifter, der er til at pille ud.
De har jo den kæmpe fordel frem for den her differentierede moms, som mange har så travlt med at tale om, at det er noget, der kan indføres forholdsvis hurtigt, så vi dermed kunne give danskerne en lettelse i privatøkonomien.
Mona Juul (KF), 2025-10-09:
Vi har også for nylig foreslået, at vi fjerner momsen på frugt og grønt,
ærlig talt, hvis regeringen kan finde ud af at fjerne momsen på bøger, kan det nok også godt lade sig gøre på frugt og grønt.
Det synes vi faktisk er et bedre sted; det er i hvert fald et bedre sted end udelukkende at fjerne den på chokolade f.eks. –
intet ondt ord om chokolade, jeg tror, der bliver spist meget af det her i dag, men jeg er nødt til at sige, at det at gøre det en lille smule bredere nok er det, vi skal i gang med nu.
Thorkild Holmboe-Hay (S), 2025-10-09:
Tak, formand, og tak til ordføreren for talen.
Det, jeg gerne vil stille et spørgsmål om til fru Mona Juul, handler om Det Konservative Folkepartis forslag om, at forældre skal have ret til at passe deres egne børn – derhjemme vel at mærke – sammen med nogle lidt andre forslag.
Jeg havde egentlig tænkt mig at stille spørgsmålet om, hvordan fru Mona Juul tror det vil gå med det offentlige børnepasningstilbud, når man trækker millioner og atter millioner af kroner ud af dem.
Men da det er komplet indlysende, vil jeg hellere stille spørgsmålet om, om ordføreren ikke vil kommentere på, hvilke konsekvenser ordføreren tror det vil have for udsatte familier, for indvandrerfamilier og for undertrykte kvinder, som vi ved at vi har i samfundet, hvis borgerligt fundaments forslag rent faktisk bliver en realitet.
Mona Juul (KF), 2025-10-09:
Tak for spørgsmålet.
Det giver mig nemlig anledning til at uddybe, at når vi taler om hjemmepasning i Det Konservative Folkeparti, har vi også nogle rammer, vi er nødt til at sætte op, for, hvem det er, og hvordan man skal kunne hjemmepasse.
Men vi tænker jo, at der er rigtig mange familier i Danmark, der kunne have god gavn af det.
Der er rigtig mange familier, der føler sig presset i hverdagen i forskellige sammenhænge.
Det er jo ikke noget, man skal gøre i år og dag; det er noget, man måske skal gøre i en periode af sit liv, hvor man har fået nogle børn, og hvor det er sådan, at man faktisk gerne vil se dem en gang imellem, og hvor man ikke kan få det hele til at gå op i en højere enhed.
Så synes vi, det er en rigtig god idé, at man i højere grad støtter op om, at man også kan hjemmepasse frem for at sende sine børn i institution hele tiden.
Jamen vi har ikke foreslået, at samtlige indvandrerfamilier i forskellige ghettoer skal være på hjemmepasningsordning på nogen som helst måde.
Det kommer vi ikke til at gøre integrationen bedre af på nogen som helst måde.
Så sådan et forslag her er hegnet ind, for naturligvis har vi jo brug for, at vi er på arbejdsmarkedet.
Vi har også brug for at hegne det ind, at det ikke er præcis de samme befolkningsgrupper, der anvender de forskellige løsninger, vi har.
Det er også derfor, at jeg siger, at vi er nødt til at kigge på førtidspensionen, fordi der er en skævhed i anvendelsen og tildelingerne.
Det samme vil gøre sig gældende her.
Sigurd Agersnap (SF), 2025-10-09:
Tak for ordet, og tak til fru Mona Juul for talen.
Det var en ærkekonservativ tale, også sagt positivt, og det har sikkert også været det, ordføreren gerne ville ramme.
Men jeg synes også, at den viser et paradoks i noget af den konservative politik, jeg gerne vil spørge om.
Når man snakker om fædrelandskærlighed, og det bruger man tid på, at det kræver noget af os danskere at holde sammen, at elske vores land, rykke sammen i bussen.
Det giver god mening, at vi skal holde sammen og stå sammen.
Men på den anden side snakker man om, at virksomhederne for ikke at flytte til udlandet skal have selskabsskattelettelser.
For mig er det et paradoks.
Hvornår stopper den fædrelandskærlighed?
Det kan da ikke være rigtigt, at der er det lovligt og okay, at man ikke kigger ud over egen næsetip, hvis der er et andet sted, man kan tjene mere?
Det er vel sådan, at vi også kan have krav til virksomhederne.
Mona Juul (KF), 2025-10-09:
Tak for spørgsmålet, for det giver mig rigtig god anledning til at sige, at lige meget hvem der har en virksomhed, eller hvordan den virksomhed er struktureret i forhold til ejerskab, er man selvfølgelig nødt til og forpligtet til, det tænker jeg de fleste virksomhedsejere føler, at sørge for, at arbejdspladsen er velfungerende.
Det skal være fedt at komme på arbejde, og der skal også være noget at lave.
Hvis man bliver presset i konkurrencen på det internationale marked, er man jo også nødt til at se på, hvor det er, vi kan støtte bedre op om danske virksomheder.
Og det er jo bare desværre sådan, at piller vi de tre, fire største virksomheder ud af den danske økonomi, så går det ikke forrygende, og det taler vi alt, alt for lidt om.
Så det handler ikke om, at der er fædrelandskærlighed på den ene side og selskabsskattelettelser på den anden side, for tingene hænger selvfølgelig sammen.
Jeg har brug for at sige, at det for mig og Det Konservative Folkeparti er hamrende vigtigt, at vi bevarer familieejede virksomheder, store som små, i Danmark, og det betyder, at vi er nødt til at give dem nogle bedre vilkår.
Sigurd Agersnap (SF), 2025-10-09:
Det, der er min opfordring, er bare, at man også siger til virksomheder, som fra tid til anden kalder på lavere skatter – så kan det handle om generationsskifte, det kan handle om selskabsskatten, jeg har selv været skatteordfører, og der er jo ikke et område, hvor der ikke er en virksomhed, der beder om lavere skatter – at vi ikke kan sænke alle skatter for jer, for I har også et ansvar for at bidrage til fælleskassen.
Nogle gange kommer det bare til at lyde, også i fru Mona Juuls tale, som om at hvis nogle virksomheder truer med at flytte til udlandet, må vi hellere sænke skatten.
Måske kunne man også sige, at der er rigtig meget, der er godt i Danmark, og det er også rigtig godt, fordi I også bidrager.
Mona Juul (KF), 2025-10-09:
Jeg kan godt forstå, at man som skatteordfører godt kan få et hav af henvendelser på, hvad der kunne være fornuftigt for den enkelte branche, og det tænker jeg ordføreren sagtens selv kan sortere lidt i.
Men der er bare heller ikke nogen tvivl om, at når produktiviteten er faldende, som den er nu, er der nogle greb.
Vi kan snakke bureaukrati og administration, som vi skal have fjernet, det vil vi hellere end gerne, det tager bare lidt lang tid, og der er selskabsskatten langt nemmere og hurtigere og mere effektiv.
Får vi gang i aktieavancebeskatningen og får den sat ned, kommer vi til at være mere flyvende på de danske investeringer.
Jeg lytter altid gerne til Radikale Venstre i forhold til den grønne omstilling.
Men jeg er også bare nødt til at sige, at vi jo også på nogle stræk er uenige, ligesom vi er uenige i de blå partier om rigtig mange ting, og ligesom Radikale Venstre er uenige med Enhedslisten om rigtig mange ting.
Vi var ikke så mange partier herinde i Folketinget, hvis det ikke var, fordi vi rent faktisk hver især synes, at vi lige præcis har den helt rigtige politik.
Og så er opgaven selvfølgelig at finde hinanden på kryds og tværs der, hvor vi kan lave nogle gode politiske aftaler, og det er vi altid klar til her hos os.
Jan E. Jørgensen (V), 2025-10-09:
Tak for det.
Og tak for et godt sidemakkerskab herinde i Folketingssalen.
Jeg skal spørge lidt mere til det her med konservative stemmer, der arbejder, for sidste år til finansloven var det jo sådan, at en række blå partier mødte frem sammen og gik sammen.
Er det samme strategi, man anlægger i år, eller vil Konservative pantsætte sine borgerlige stemmer, der arbejder, hos de andre partier?
Hvordan forholder man sig i år?
For vi vil rigtig gerne lave finanslov med Det Konservative Folkeparti.
Mona Juul (KF), 2025-10-09:
Jeg synes, at jeg er ret god til at snakke politik – det er jeg bare nødt til at sige – og jeg gider ikke at tage ansvar for alle mulige andre partier.
Men vi prøver faktisk i Det Konservative Folkeparti.
Vi er en gruppe, der kerer os rigtig meget om, hvorfor vi er valgt til det her embede, og hvorfor det er, vi er her, og vi prøver at levere hver evig eneste dag.
Vi byder ind i alle forhandlinger, vi kommer med forskellige politiske udspil, og selvfølgelig har vi også en opgave i at kritisere den siddende regering, når den rammer noget skævt, og det gør den jo indimellem.
Sascha Faxe (ALT), 2025-10-09:
Tak, og tak til ordføreren for en god tale.
Jeg lyttede med stor opmærksomhed.
Der er selvfølgelig ting, vi ikke er enige om.
Jeg skal f.eks. gerne have mig frabedt, at nogle vil opruste mig rent åndeligt, men der er til gengæld også områder, hvor vi har en hel masse tilfælles.
På forsvarsområdet har jeg virkelig med stor tilfredshed set på, at Konservative egentlig som det eneste parti i forsvarsforligskredsen tør være kritisk og tør være ærlig om, hvad det er, vi skal rent forsvarsmæssigt.
Derfor har jeg også måttet opleve, at folk nogle gange siger, at noget af det, jeg siger, minder om noget af det, som Konservative siger, og det tænker jeg at vi hver især må sluge i vores ende.
Men derfor kunne jeg faktisk godt være nysgerrig på at stille fru Mona Juul et spørgsmål i forhold til den opbygning, vi skal have af vores forsvar, hvor vi oplever, at vi har arbejdet sammen om iværksætteri, men når der skal indkøbes våben, køber vi lige pludselig uden at tænke nærmere over det fra udlandet, mens vi har en dansk forsvarsindustri, der står og prøver at råbe os op.
Vil Konservative være med til at prøve sammen med os at styrke, at vi køber mere dansk, når det kommer til forsvaret?
Mona Juul (KF), 2025-10-09:
Tak for spørgsmålet, og også tak til ordføreren for rigtig mange gode snakke, især om iværksætteri.
Det er bestemt et sted, hvor vi begge to har noget hjerte og gerne vil gøre noget mere.
Jeg har det sådan, at endelig, langt om længe, lykkedes det at få kraften tilbage til forsvarschefen.
Forsvarschefen har nu retten til at lede forsvaret – det manglede ærligt talt bare.
Så synes jeg også, at vi som loyale forligspartier skal give forsvarschefen den ledelsesret.
Så når forsvarschefen kommer og siger, at her er en udfordring, vi har brug for den type våben, det her materiel og så mange flere mennesker, synes jeg faktisk, det er vores opgave, i hvert fald indtil det modsatte er bevist, at bakke op og sige, at det nok også er en rigtig god idé.
Det er derfor, jeg altid siger, at man ikke kan komme med noget, som vi ikke vil have mere af og hurtigere.
Betyder det så, at vi overhovedet ikke skal tænke på de danske arbejdspladser?
Men hvad er vigtigst?
Det er tempoet nu i forsvaret.
Sascha Faxe (ALT), 2025-10-09:
Tak for ærlig snak.
Der er jo en masse andre krav, som vi allerede lægger ned over – vi har nogle forskellige konventioner, traktatmæssige forpligtelser og en masse andre ting.
Forsvarschefen er jo ikke undtaget for politik.
Derfor håber jeg, at Konservative vil rykke med videre.
Vi kan jo se, at forsvarsindustrien i sin produktionsform er relativt tung CO 2 -mæssigt, og der kunne vi også godt stille nogle krav i forhold til produktionsformerne.
Jeg er med på, at en tankvogn ikke skal køre på el – det er ikke det, jeg siger; det ville være en joke – men kunne man også begynde at stille nogle produktionskrav, der simpelt hen giver mindre udledning i produktionsleddet?
Mona Juul (KF), 2025-10-09:
Ja, det kan man.
Jeg er bare nødt til også at sige, at det er nu, vi skal have opbygget det danske forsvar.
Der er ikke noget, der er vigtigere.
Det er der simpelt hen ikke.
Ida Auken (S), 2025-10-09:
Mange tak for talen, som jeg på lange stræk synes var rigtig fin.
I Socialdemokratiet synes vi, det er en hovedopgave at sikre rent vand, sikre rent drikkevand, få liv i vores fjorde og få bragt klimabelastningen ned, og det kræver jo, at vi både har mindre kvælstof og mindre CO 2 fra vores landbrug, hvad vi bl.a. har aftalt med Konservative i den grønne trepart.
Derfor vil jeg spørge, om Konservative kan garantere, at man ikke medvirker til at fjerne CO 2 -afgiften på landbruget, som vi har aftalt med hinanden.
Mona Juul (KF), 2025-10-09:
Tak for ordet.
Og også tak for de battles – må man sige battles? – eller kampe, vi havde.
Det er bare, fordi det er så dumt at bruge ordet kamp lige for tiden, men vi havde nogle gode udvekslinger under den grønne trepart.
Der er ikke nogen tvivl om, at når vi indgår en aftale, mener vi det; så er det faktisk meningen, at den skal blive.
Så er det faktisk det, vi gerne vil arbejde for, så det kan jeg sige klart og entydigt ja til.
Ida Auken (S), 2025-10-09:
Så er det ikke et budskab, vi sammen skal sende til Dansk Folkeparti og Danmarksdemokraterne i dag, altså at det der med at komme af med den CO 2 -afgift er hundrede procent urealistisk, og at man skal finde på noget andet?
Mona Juul (KF), 2025-10-09:
Jeg tillader mig at smile lidt.
Prøv at høre her: Der er partier, der har forskellige holdninger.
Socialdemokraterne har én holdning, jeg har en anden, og der er jo nogle andre partier, der har en tredje holdning.
Det vil jeg faktisk gerne have at man respekterer.
Det synes jeg er helt fair.
Det er faktisk det, der er så fint i vores fine demokrati, og det synes jeg vi skal holde os til.
Jeg vil kæmpe for, at den grønne trepart består.
Thomas Skriver Jensen (S), 2025-10-09:
Jeg synes, det er en pinagtig, kujonagtig farce, vi er vidne til fra de såkaldt stærke blå partier hernede i Folketingssalen i dag.
De sidste 2 dage har man skældt og smældt over vores statsminister, fordi hun ikke kunne være to steder i to debatter på samme tid i tirsdags.
Og så stiller man sig gudhjælpemig op hernede i Folketingssalen og stiller det ene tak for det gode samarbejde-spørgsmål efter det andet for at få tiden til at gå, så vi ikke kan diskutere noget reelt politisk.
Kunne man ikke bare herfra appellere til, at vi så turde diskutere politik med hinanden?
Det synes jeg er pinligt, hvis man kalder sig en stærk opposition.
Når det så er sagt, vil jeg sige til fru Mona Juul, at jeg synes, det var en god tale.
Jeg synes, man var inde på nogle gode punkter politisk.
Hvad er det nye konservative projekt?
Eller er der bare ikke noget, og så gennemgår man bare, hvad vi har lavet i den her regeringsperiode?
Mona Juul (KF), 2025-10-09:
Lad mig bare lige sige, at jeg slet ikke synes, det er i orden at stille sig op og snakke om kujonagtig adfærd, og hvad ved jeg.
Det synes jeg overhovedet ikke det er.
Vi står i landets fineste sal; vi debatterer politik; vi prøver alle sammen at gøre vores bedste.
Det synes jeg faktisk man skal anerkende, og det synes jeg er rigtig, rigtig vigtigt.
Det er fedt at få gode anmeldelser af sin tale osv., men ja, det er da også en del af samtalen, at vi kan holde taler, og at vi kan have en udveksling om det.
Det synes jeg er helt fair.
Prøv at høre: Tillykke med det!
Og så går vi jo i gang med at tænke på den næste reform.
For det er den måde, vi gør Danmark rigere og tryggere på.
Og det gør vi også i forhold til uddannelse osv.
Vi er da nødt til at tænke politik meget mere cirkulært.
Vi kan da ikke stoppe, bare fordi der er lavet én reform.
Thomas Skriver Jensen (S), 2025-10-09:
Det er jeg glad for, altså at det er den tilgang, der er til den slags sprog.
Jeg synes også, det er et problem, men jeg tænkte, at det var lidt sjovt at prøve at komme med en udfordring, i forhold til om man rent faktisk mente det.
Det synes jeg I skal tage på dagsordenen, næste gang der er familiemøde i blå blok.
For der er behov for, at vi taler politik i stedet for.
Mette Abildgaard (KF), 2025-10-09:
I forhold til den grønne dagsorden har vi en ordfører, som jeg på ugentlig basis næsten må give kunstigt åndedræt for at sikre, at man ikke går til i frustration over en minister fra Moderaterne, som man synes snakker rigtig meget og handler alt for lidt på det her område.
Så er jeg nødt til at spørge ind til det her med international arbejdskraft.
Det er jo fint, at man har nogle lande, som man så gør det nemmere at få arbejdskraft fra, men den ordning, regeringen har lavet, begrænser jo på ingen måde den meget store stigning, vi har set i antallet af folk, der er kommet hertil fra MENAP-landene for at arbejde.
Der bliver jo ikke sat nogen stopklods der, modsat hvad vi Konservative eksempelvis har foreslået med vores trafiklysmodel.
Mona Juul (KF), 2025-10-09:
Tak for spørgsmålet.
Vi i Det Konservative Folkeparti vil altid gerne møde op til en hvilken som helst forhandling.
Det tror jeg ikke at der er nogen der er i tvivl om.
Vi plejer også at være ret gode til at bide os fast i bordkanten.
Der er ikke nogen tvivl om, hvad De Konservatives prioriteter er; det har der aldrig nogen sinde været.
Vi vil rigtig, rigtig gerne have, at danskerne får nogle flere af deres egne penge tilbage i lommerne.
Vi vil rigtig gerne have et grønnere land – det skal I heller ikke tage nogen som helst fejl af – og det gælder både naturen og klimaet.
Man skal slet ikke tage fejl af, at når det handler om Det Konservative Folkeparti i en bredere kontekst end bare i forhold til den forhandling, som der bliver nævnt her, så vil vi rigtig gerne sikre os, at der er en hård udlændingepolitik, en hård retspolitik osv.
Så man behøver slet ikke at være i tvivl om, hvad Det Konservative Folkeparti altid går til valg på, og hvad det er, vi går til forhandlinger på.
Selvfølgelig hjælper det, hvis borgerne får lov at beholde flere af deres egne penge.
Så kan man også bedre stå nede i supermarkedet og få råd til det hele.
Hans Andersen (V), 2025-10-09:
Tak for talen og specielt jo fortællingen om Lis som mangeårigt medlem af Det Konservative Folkeparti.
Finansloven og indgåelsen af en aftale om den nærmer sig.
Derfor er jeg nysgerrig på, om Det Konservative Folkeparti er et parti, der faktisk arbejder.
Vil Det Konservative Folkeparti være med til at gøre det billigere at være dansker og dermed også være med til at indgå en finanslovsaftale, der faktisk jo gør det billigere næste år at være dansker, gør det billigere at være børnefamilie og gør det billigere at være familie i det hele taget?
Så mit spørgsmål er: Hvad er De Konservatives helt konkrete ønsker til finansloven?
Kristian Bøgsted (DD), 2025-10-09:
Tak for talen, om end jeg måske synes, det var en tale, jeg havde lidt svært ved at genkende set i forhold til de snakke, jeg har haft med hr. Mohammad Rona så sent som den anden dag, da jeg havde fornøjelsen af at være med i det politiske mødested.
Jeg synes, at hr. Mohammad Rona snakker meget om, at man skal lægge den første sten og bygge op, om end jeg synes, jeg kan erindre, at ordførerens formand i hvert fald har været god til at rive ting ned først, inden man begynder at bygge noget.
På det udlændingemæssige område vil jeg sige om den kritik, der kommer, at når man modtager ros fra Enhedslisten, synes jeg, det siger lidt om, hvor Moderaterne og hr. Mohammad Rona står på det område.
Jeg vil godt snakke lidt om konventionerne.
Vi havde også fornøjelsen af at snakke lidt om det den anden dag.
Tidligere i dag ville ordføreren fra Socialdemokratiet ikke rigtig sætte nogen tidshorisont på, i forhold til at træde ud af Menneskerettighedskonventionen, hvis ikke man kunne få den ændret, om end man havde den samme intention i det lange løb.
Vil hr. Mohammad Rona sætte en tidshorisont på?
Hvor lang tid skal det tage at ændre konventionerne, inden vi er nødt til at træde ud af dem?
Mohammad Rona (M), 2025-10-09:
Jeg synes altid, det er dejligt at få ros, uanset om det er fra en kollega fra Enhedslisten eller fra Dansk Folkeparti, eller hvor man nu ellers kan høste lidt ros.
Der er jo ikke nogen, der kan komme og sætte datoer på, og det ved jeg også at Danmarkdemokraterne heller ikke kan.
Jeg kunne så også forstå på den talk, vi havde i onsdags, at der heller ikke var sat nogen dato på på nogen som helst måde.
Vi har ansat en konventionsambassadør, og det arbejde er sådan set i fuldt sving.
Kristian Bøgsted (DD), 2025-10-09:
Jeg har også meget svært ved at sætte en specifik præcis dato på, altså i forhold til at vi meget præcist siger, at vi giver det en valgperiode og ser, om man ikke kan ændre det.
Det mener hr. Mohammad Rona ikke er nok.
Man sætter sin lid til til den ambassadør, man har ansat på deltid, selvfølgelig, for det her skal ikke gå for stærkt.
Jeg anerkender fuldt ud, at det sikkert er en ganske, ganske dygtig og kompetent mand, vi har ansat til det job.
Men det kunne jo være, at man kunne komme lidt hurtigere afsted med det og få undersøgt, om man kan ændre tingene, hvis man rent faktisk havde fuld tid til at arbejde med det.
Anerkender ordføreren slet ikke det?
Mohammad Rona (M), 2025-10-09:
For at være helt ærlig vil jeg sige, at næh, det gør jeg sådan set ikke.
Altså, det, der er vigtigst for mig og mit parti, er, at den konventionsambassadør arbejder og kommer frem til nogle resultater.
Det må være det altafgørende.
I forhold til om han arbejder 17 timer eller 50 timer om ugen, betyder det altså ikke særlig meget her.
Karsten Hønge (SF), 2025-10-09:
Hr. Mohammad Rona sagde ordret i talen, at folk i dag planlægger pension efter egne forhold.
Det tror jeg er rigtigt, hvis man tilhører den højere middelklasse og overklassen, og den der sociale vildfarelse, som hr. Mohammad Rona er ude i, blev også understøttet lidt senere af udtalelsen om, at arbejdsmarkedet jo har ændret sig helt vildt.
Ja, det har det, men er hr. Mohammad Rona ikke klar over, at den her nedslidning, både den mentale og den fysiske nedslidning, jo kværner af sted hver eneste dag og i øvrigt koster samfundet 50 mia. kr. om året i dårligt arbejdsmiljø?
Det er nok årsagen til, at 75 pct. af befolkningen i to forskellige undersøgelser svarer, at de er bange for, usikre på eller nervøse for, om de kan arbejde frem til den pensionsalder, vi har i dag.
Så kunne man tænke, at okay, nu kan det jo være, at Moderaterne har et forslag til en pension, der vil forbedre forholdene.
Der må vi jo bare mindes, at sidste gang man forsøgte, var det med et rent fup og fidus-forslag.
Det var der, hvor man ville forringe seniorpensionen dramatisk og forbedre Arnepensionen en lille smule og så prøve at sælge det under overskriften Arnepluspension.
Jeg mener: Er det virkelig svaret at prøve at snyde befolkningen til at tænke sig væk fra den virkelighed, de rent faktisk lever og arbejder i?
Mohammad Rona (M), 2025-10-09:
Når vi kigger på den der PFA-undersøgelse, som Wilke lavede sidste år for PFA, er det altså 69 pct., der siger, at de godt kunne tænke sig at få en fleksibel ordning, hvor de kunne trappe ned frem mod folkepensionsalderen.
Går vi ned og ser på, hvad de unge fra 20 til 25 år så siger i samme undersøgelse, er det faktisk 89 pct. af de unge mennesker, som også ønsker sig den type ordning.
Vi bliver simpelt hen nødt til at tænke langsigtet, og vi bliver nødt til at tænke på fremtiden.